LOOMAD ERINEVATES ELUKESKKONDADES 5.-6. KLASS

**Sihtgrupp:** 5.-6. klass

**Aeg:** aastaringselt

**Algus:** loomaaia läänevärav (Ehitajate tee 150)

**Läbiviimise koht:** loomaaed

**Läbiviija(d):** loomaaia loodushariduse spetsialist(id)

**Hind:** 150 eurot

**Kestus:** 2x45 min

**Grupi suurus:** kuni 32 õpilast

**Õppekeel:** eesti, vene

**Seos riikliku õppekavaga**: Loodusõpetus II kooliaste: Elu mitmekesisus Maal; Elukeskkond Eestis

Kultuuri- ja väärtuspädevus: Kujundatakse positiivne hoiak kõige elava ja ümbritseva suhtes, teadvustatakse loodusliku mitmekesisuse tähtsust ning selle kaitse vajadust, väärtustatakse jätkusuutlikku ja vastutustundlikku eluviisi.

Sotsiaalne ja kodanikupädevus: Õpitakse hindama inimtegevuse mõju looduskeskkonnale, teadvustatakse kohalikke ja globaalseid keskkonnaprobleeme ning leitakse neile lahendusi.

Läbivad teemad: Keskkond ja jätkusuutlik areng. Väärtused ja kõlblus.

**Programmi lühitutvustus:** Õppeprogramm viib osalejad loomaaiaretkele tutvuma maailma eri paikadest pärit loomadega. Õppekäigul keskendutakse elupaikades valitsevatele tingimustele ja sealsete liikide kohastumustele. Juttu tuleb näiteks sellest, miks lumeleopardil on mustriline kasukas, elevandil suured kõrvad ja jääkarul hea haistmismeel. Arutletakse ka teemadel ökosüsteem, bioloogiline mitmekesisus, inimene ja loodus, looduskaitse olulisus. Tunni lõpus lahendavad õpilased teemat kokkuvõtva rühmaülesande.

**Meetodid:** õppetunnis kasutatakse avastusõppe ja probleemõppe meetodeid: õppekäik, vaatlus, rühmatöö, arutelu.

**Eesmärgid:**

* Õpilane selgitab organismide kohastumist erinevates elukeskkondades ning põhjendab loodus- ja keskkonnakaitse vajalikkust.
* Õpilane toob näiteid loomade kohastumise kohta kõrbes, vihmametsas, mäestikes ning jäävööndis.
* Õpilane kirjeldab inimese mõju looduskeskkonnale ja selgitab, kuidas võivad muutused keskkonnas põhjustada elustiku muutusi.
* Õpilane väärtustab bioloogilist ja maastikulist mitmekesisust.

**Õppevahendid ja –materjalid**:

kaameli vm looma karv, linnu sulg, krokodilli hammas, mao kest jne, mäng “Kohastumused”.

**Tegevuse kirjeldus:**

1. **Sissejuhatus**

Juhendajad tutvustavad loomaaias kehtivaid reegleid ja eelolevat programmi. Tehakse lühike ülevaade erinevatest elupaikadest. (5 min)

1. **Teema arendus**

Õppekäik

* Suundutakse õppekäigule loomaaeda, kus tutvutakse erinevates elupaikades elavate liikidega.
* Pööratakse tähelepanu looma välimusele ja tema eluviisile ning elukeskkonnas valitsevatele tingimustele. Räägitakse põnevatest kohastumustest, mis aitavad loomadel erinevates keskkonnatingimustes ellu jääda, näidatakse kaasa võetud rekvisiite.
* Räägitakse loomaaedade tegevusest ja rollist liikide kaitsmisel ning jutustatakse lugusid loomaaia loomade igapäevaelust. (65 min)

Praktiline ülesanne

* Tunni lõpus lahendatakse kohastumuste teemalist rühmaülesannet, kinnistamaks õppekäigul kuuldut.
* Õpilased jagatakse 2-3 liikmelistesse rühmadesse, iga grupp saab pildi ühe loomaga ning abistavate küsimustega. Rühmad peavad kordamööda oma looma tutvustama ja kirjeldama liigi elupaiga eripäradest tulenevaid kohastumusi. (15 min)

1. **Kokkuvõte**

Tunni lõpus arutletakse õpilastega programmil läbitud teemadel, et saada tagasisidet selle kohta, mida õpilased tunnis omandasid, mis oli nende jaoks eriti huvitav, mis meeldis vähem ning kas õppetunni eesmärgid said täidetud. (5 min)

**Tagasiside:** Õpetajal/rühma saatjal on võimalus pärast loomaaia külastust anda tagasisidet e-kirja teel.

**Info õpetajale (saatjale):** Enne loomaaeda tulekut palume õpilastele selgitada, et õppeprogramm on õppetund, millel on kindel teema ja eesmärgid ning kus on erinevaid tegevusi ja ülesandeid. Loomaaias kehtivad reeglid, millest tuleb juhinduda <https://tallinnzoo.ee/kulastusreeglid/>. Programmi ajal peab õpetaja aitama distsipliini hoida. Kui õppeprogrammil osalevad erivajadustega õpilased, palume sellest teada anda programmi broneerimisel.